Cooktown is die mees noordelike dorp aan die ooskus van Australië en is geleë aan die mond van die Endeavour-rivier op die Cape York skiereiland in verre noorde van Queensland. Die plek waar Cooktown vandag geleë is was die ontmoetingsplek van twee wyduiteenlopende kulture toe die beskadigde seilskip HMS Bark Endeavour teen die kusgebied van die Guugu Yimithirrstam opgeseil het soekend na 'n veilige hawe, na hul skeepsromp ernstig beskadig is toe dit teen die Endeavour-rif, suid van Cooktown, vasgevaar het. Die Engelse bemanning het sewe weke op die plek waar Cooktown vandag geleë is deurgebring en hul skip herstel, hulle voedsel- en watervoorrade aangevul en na hul siekes omgesien. Die welvarende wetenskaplike Joseph Banks en die Sweedse natuurkundigie Daniel Solander wat Cook op die ekspedisie vergesel het, het baie nuwe plantspesies versamel en gedokumenteer en met behulp van 'n jong kunstenaar by name Sydney Parkinson is daar ook tekeninge van die soorte gemaak. Hy was dan ook die eerste Engelse kunstenaar om Aborigines te teken uit eie waarneming. Na etlike weke het Banks van die plaaslike mense ontmoet en met hulle gepraat en sowat 50 woorde van die Guugu Yimithirrtaal opgeteken, insluitende die naam vir die verstommende dier wat die inboorlinge 'n gangarru genoem het.